b"\n_START_ARTICLE_\nVerbano-Cusio-Ossola\n_START_SECTION_\nZgodovinske zanimivosti\n_START_PARAGRAPH_\nPokrajina je bila ustanovljena leta 1992 z odcepitvijo od pokrajine Novara in je uradno za\xc4\x8dela delovati leta 1995. Za sede\xc5\xbe Pokrajine je bilo dolo\xc4\x8deno mesto Verbania, a ostali uradi so razporejeni po drugih mestih (Domodossola, Baveno, Crevoladossola, Gravellona Toce). S to ureditvijo je bila izrecno potrjena administrativna enakopravnost vseh treh sestavnih delov ustanove, kar je razvidno tudi iz njenega trojnega poimenovanja, ki vklju\xc4\x8duje vsa tri va\xc5\xbenej\xc5\xa1a podro\xc4\x8dja. To so Verbano (po istoimenskem jezeru, ki je bolj znano kot Lago Maggiore), Cusio (po istoimenskem jezeru, ki je bolj znano kot Lago d'Orta) in Ossola (po dolini Val d'Ossola, ki je pore\xc4\x8dje reke Toce)."